Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 491

7. Ellenőrzés, értékelés módszerei A jogi és tanügyi kereteken túl a szakiskolában a nevelési feladatok sajátságos értékelési szempontok megfogalmazását teszik szükségessé. Ez lehet csoportra, egyénre igazított, az egyén fejlődését megerősítő helyi követelményrendszer. Egy kooperációra épülő pedagógiai program az ötfokú skálán értékelt dolgozatok és feleletek rendszerénél tágabb értékelési lehetőséget nyújt. Fontos szerepet kap a szöveges értékelés, a csoport tanár általi értékelése és önértékelése. A feladatlapok feldolgozása során végzett munka értékelésén túl lehetőség van a megszerzett készségek és képességek értékelésére. Mindehhez megfelelő méréseket kell kidolgozni (pl. önálló kísérlet, projekt bemutatása, témához csatlakozó újságcikk értelmezése, önálló kutatómunka eredményének bemutatása, együttműködés egyszerű közös feladatban, önálló munkavégzés, eszközkészítés). Az értékelés során olyan általános kompetenciák jelennek meg, mint előadókészség, lényeglátás, lényegkiemelés, szövegértés, forráshasználat, prezentáció készítése, együttműködési készség stb. A megfelelő kompetencia alapú értékelési rendszert az alapvizsgával összhangban kell kifejleszteni. A tantárgystruktúrában a teljes tananyagmennyiség egyetlen egységet jelent. Egyetlen tantárgyi érdemjegy írható a dokumentumokba. Mivel a feldolgozás jellege és tartalma módszertanilag és az órarend szempontjából is szükségszerűen differenciált, ezért a havi, félévi, év végi érdemjegyek „összetevőit” helyben kell szabályozni. Az érdemjegy átlagolással történő megállapításához egy részfeltétel előzetes előírására lehet szükség. Az elméleti tudás vagy a megértés ellenőrzése történhet szóban vagy írásban. A gyakorlati tevékenységek megítélése komplex feladat, melyben szerepet kap a munka eredményessége, a munkaszervezés, az időbeosztás és a dokumentálás. Mivel a gyakorlati modul elméletigényes, ezért nem elegendő csak a gyakorlat manuális részének értékelése, hanem feladatlapokkal, tesztekkel, számítási feladatokkal az elméleti ismeretek elsajátítását is ellenőrizni szükséges. A produktum, a gyakorlati munkadarab értékelésekor érdemes figyelembe venni az eszközök kezelésének szakszerűségét, a balesetmentes munkavégzést és az igényességet is. Az előre közölt ellenőrzési és értékelési szempontok motiválhatják a tanulókat. A humánus és igazságos értékrend következetes alkalmazása és a fejlődés elismerése a tanulók számára szintén motiváló tényező lehet. Az osztályzatok mellett mindig fontos a szöveges értékelés, mely felhívja a figyelmet a hibákra, hiányosságokra, kiemeli a pozitívumokat, megmutatja a további fejlődési lehetőségeket. Fontos, hogy az értékelés igazodjon a tanulók eltérő adottságaihoz és egyéni fejlődési üteméhez. Az értékelésbe vonjuk be a tanulókat mind saját, mind mások munkájának elemzésére. A modulokat külön-külön is érdemjeggyel kell értékelni. Az iskolának a helyi tantervében kell szabályozni azt, hogy hogyan alakítja ki a végső érdemjegyet. Ajánlott a matematikai átlagolás után a gyakorlati érdemjegy felé kerekíteni a tantárgy végső érdemjegyét. Ne feledkezzünk meg arról, hogy a szakmai alapozó oktatás elsődleges feladata, hogy felkészítse a diákjainkat a megfelelő szakmaválasztásra és segítse őket az egyéni életpályájuk reális megtervezésében.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes